Godt 14 dage med lukkede genbrugsstationer har været lang tid ikke at kunne komme af med storskrald for en række borgere i Holbæk og omegn.

Vi opfordrer vores kunder til at holde affaldet hjemme så længe som muligt, så vi sikrer, at det hele forløber godt for alle Annette Vangslev, affaldschef, Fors A/S

Allerede klokken 8.30 - halvanden time før genåbningen af byens genbrugsplads - holdt de første ti biler med trailer i kø for at komme af med affald.

Ifølge et par af de fremmødte, som TV2 ØST talte med, så troede flere, at genbrugspladsen ville åbne som normalt klokken 7.

- Det står der henne på skiltet. Jeg har også hørt i radioen, at alle de andre kommuner har åbnet klokken syv for deres genbrugspladser. Men her er det først klokken ti, siger Svend Aage Kofod fra Holbæk.

Artiklen fortsætter under billedet.

Svend Aage Kofod troede, at genbrugspladsen ville åbne klokken 7. Foto: Jacob Bagge - TV2 ØST

Turde ikke køre hjem igen

Han har solgt huset, og for ham var det derfor vigtigt, at genbrugspladsen nu er genåbnet.

- Jeg kom lidt tidligt. Jeg turde ikke køre hjem igen. Jeg er ved at flytte, jeg har solgt mit hus, og min garage er ved at blive mere og mere fyldt med ting, som skal herud. Og jeg frygtede det værste, at de ikke snart åbner, for huset skal være tomt, når køber kommer.

Læs også Genbrugspladser åbner igen - forventer kødannelse ved indgangene

Genbrugspladsen har dog i første omgang kun åbent fra klokken 10 til 17. Hos Fors, der driver genbrugsstationen i Holbæk, lyder der en opfordring til at vente med at komme forbi, hvis man kan.

- Vi åbner udvalgte genbrugspladser på tirsdag. Men vi opfordrer vores kunder til at holde affaldet hjemme så længe som muligt, så vi sikrer, at det hele forløber godt for alle, og at vi fortsat kan holde åbent, siger Annette Vangslev, affaldschef i Fors A/S, som driver genbrugspladerne i Holbæk i en pressemeddelelse.

Må vente på at komme ind

Ventetiden blev dog forkortet en smule for de ventende. Klokken 9.45 blev porten åbnet.

Holbæk Kommune har i modsætning til andre af landets kommuner ikke indført booking af tid, for at komme på genbrugspladsen. Til gengæld er der indført maksimum på ti biler på pladsen ad gangen.

Artiklen fortsætter under billedet.

Foto: Jacob Bagge - TV2 ØST

Derfor er der ikke andet for end at møde op og vente, til det bliver ens tur.

Karen Flyvholm fra Holbæk synes dog ikke, at ventetiden har været slem:

- Det går stille og fredeligt, så det er fantastisk. Jeg ventede i 20 minutter, så det er fint – jeg vidste ikke, de først åbnede klokken ti.

Hun erkender, at det ikke burde være så vigtigt at komme af med affaldet på førstedagen, hvor genbrugsstationen åbner.

- Men når først man har ryddet ud, skal man af med det, så man kan komme videre derhjemme.

Genbrugsstationer har over hele landet været lukket mere eller mindre for private i de seneste godt 14 dage, imens erhvervsdrivende har haft lov til at køre ind. Dette har blandt andet medført dumping af affald flere steder i naturen og på restepladser.

Læs også Borgere dumper storskrald i naturen og på rastepladser

Artiklen fortsætter under billedet

Foto: Dorthe Olsgaard

Rigtig irriterende

Genbrugsstationer åbner i dag over hele regionen.

Som TV2 ØST kunne fortælle lørdag, så gik det blandt andre naboerne Bente Christiansen og Helene Vilhelmsen fra Maribovej i Nakskov på, at de ikke kunne komme af med deres haveaffald.

- Det er rigtig, rigtig irriterende, sagde Bente Christiansen, midt i havearbejdet på Maribovej.

Læs også Er du frustreret over lukkede genbrugspladser? Dyrevenner har løsningen

Kommunikationsmedarbejder i REFA, Kenneth Prehn, forklarede, at borgerne måtte have tålmodighed.

- De almindelige borgere bliver nødt til at have noget tålmodighed til den anden side af coronakrisen, hvor vi glæder os til at se dem igen.

REFA har lige som de øvrige genbrugsstationer her i reigonen genåbnet for, at private kan køre ind på pladserne. Her foregår besøg ved, at man booker en tid.

Imens har erhvervsdrivende haft mulighed for at køre på genbrugspladsen i hele perioden.